**Junior-NM i Kristiansand 14.-16. august 2020**

Fem utøvere representerte Steinkjer Friidrettsklubb under junior-NM i Kristiansand sist helg. Årets junior-NM var for klassene U20 og U23, der U20 var for klassene 18 og 19 år, og U23 for klassene fra og med 20 til og med 22 år.

Grethe Tyldum (kvinner U20) hadde ei veldig god mesterskapshelg, og tok medalje i begge øvelsene hun deltok i. På lørdag løp hun en sterk 1500 m, der det ble seier på tida 4.26,24 foran Sara Busic fra IL Skjalg og Mari Roligheten Ruud fra Runar IL. På 3000 m søndag ble det sølvmedalje på tida 9,54,92. Mari Roligheten Ruud tok gullmedalje på tid 9,49,87. Etter at Grethe var ute på grunn av skade i 2019-sesongen, har hun kommet sterkt tilbake i år. Vi gratulerer Grethe med gull- og sølvmedalje!

Sander Dalbu (Menn U20) var med i sitt første junior-NM. På 100 m løp han inn til tida 11.68 (-1,4) og 4. plass i sitt forsøksheat. De tre beste i heatet gikk videre til finalen, og tredjemann i heatet hadde tida 11,57. Èn tidel og ett hundredel skilte Sander fra en finaleplass. På 200 m løp Sander på 23,33 (-1,8) i forsøksheatet, det ga 4. plass i heatet. De to beste fra hvert av de tre forsøksheatene pluss de to beste tidene gikk videre til finalen.

Emily Nyborg (kvinner U23) deltok på 100 m og 200m. På 100 m fikk Emily tida 12,84 (-2,2) i sitt forsøksheat. Det holdt dessverre ikke til videre avansement. På 200 m løp Emily på 25,84 (+0,0) i forsøket, i finalen fikk Emily en 6. plass på tida 26,00 (-2,8).

Amalie Grande Bjørnstad (kvinner U23) deltok på 100 m og 200m. På 100 m fikk Amalie tida 13,26 i forsøket (-2,1) og på 200 m løp hun inn til 26,93 (+0,5) i sitt forsøksheat.

Både Emily og Amalie har deltatt i flere stevner denne sesongen der de har vist fine takter. Emily satte ny pers på 100 m i Overhalla 8. august med tida 12,44. Amalie har også flere gode løp denne sesongen, og snart ryker nok persene på 100 m og 200 m satt i 2018-sesongen. Kommende skoleår vil både Emily og Amalie være studenter i Trondheim, og vi ønsker begge to lykke til videre med treningsarbeidet.

Mathias Flak (Menn U23) var uheldig under 1500 m på lørdag. Han ble hektet av en annen løper i feltet og falt da det gjensto ca. 500 m til mål. På søndagen 5000 m var han med i ei tetgruppe på fem løpere som kjempet om medaljene. Etter et sterkt løp kom han inn på tida 4,16,69, og 5. plass. Tida er 8 hundredeler bak persen han satte i Trondheim tidligere i august. Mathias har hatt fin framgang denne sesongen, på 5000 m har han senket persen med 32 sekunder, fra 14,48,35 til 4,16,61.

Sigve Hårberg var påmeldt til mesterskapet, men fikk ikke deltatt i helgens konkurranser på grunn av skade. Sigve har trent godt i sommer og perset både på 100 m og 200 m under medvindstevnet i Overhalla 8. august.

Her finner dere resultatene fra junior-NM 2020:

* Liveresultater - <https://liveres.andro.no/?autoGoTo=false>
* Resultatlister - <https://nmkristiansand.no/resultatlister/>